Карловіч-старэйшы сябраваў са знакамітым паэтам Францішкам Багушэвічам, аўтарам двух паэтычных зборнікаў з дзіўнай для таго часу назвай: “Дудка беларуская” і “Смык беларускі”. Дзіўнай таму, што ўжыванне слова “беларускі” для тагачаснага шляхціца зусім не было звычнай справай. Ян Карловіч таксама дапамог іншаму фалькларысту Міхаілу Федароўскаму выдаць кнігу пад назвай “Люд беларускі”. Але найбольш значнай яго справай на этнаграфічнай ніве, на думку Паўла Картавіка, быў гісторыка-краязнаўчы часопіс “Вісла”, дзе друкаваліся ў тым ліку матэрыялы па гісторыі беларускай культуры і нашага народа.